આજે સમાજમાં આધુનિકીકરણ વધ્યું છે. પરંતુ સભ્યતારૂપી સંસ્કારોનાં મૂલ્યો દિન-પ્રતિદિન ઘટી રહ્યાં છે. તેનાં મુખ્ય કારણો : આજના કુટુંબનું ક્લેશભર્યું અસભ્ય વાતાવરણ, શાળા-કૉલેજનું વાતાવરણ, કુસંગનો સંગ, યુવાનોમાં વધી રહેલી સ્વચ્છંદિતા અને સ્વતંત્રતા, ભણતર અને આવડતથી વધતા અહંકારથી અસભ્ય વર્તન બને છે. આ બધાં જ કારણોથી સભ્યતા આજે નેવે મુકાઈ રહી છે. આજની યુવાપેઢીમાં વડીલોની માન-મર્યાદા રાખવી, સ્વજીવનમાં વસ્ત્ર-પરિધાનમાં વિવેક રાખવો, રહેવા-જમવામાં, વાતચીતમાં સભ્યતા રાખવી તે વાત કોઈ કરે તો અઢારમી સદી જેવી જૂની-પુરાણી લાગે છે. પરંતુ સભ્યતાપૂર્ણ વ્યવહાર એ જ સાચી અને ખરી આધુનિકતા છે.